Skoska leiðin styður atvinnuuppbyggingu og störf utan þéttbýlis Líneik Anna Sævarsdóttir , alþingismaður Framsóknar í Norðausturkjördæmi , bendir á ummæli höfð eftir samgönguráðherra Skotlands að greiðsluþátttöku stjórnvalda á völdum flugleiðum hafi reynst vel . Í Skotlandi hafa um 75.000 íbúar skráð sig í afsláttarkerfið og nýtt sér það tvisvar til þrisvar á ári . Upphaflega hafi greiðsluþátttaka numið 40% af andvirði fargjalda en hafi síðar verið aukin í 50% . Þetta kemur fram í yfirlýsingu hennar í dag . Sigurður Ingi Jóhannsson , samgöngu – og sveitarstjórnarráðherra og formaður Framsóknar , átti fund með Michael Matheson samgönguráðherra Skotlands í gær í Edinborg . Ræddu þeir m.a. stuðning skoskra stjórnvalda við íbúa afskekktari byggða og eyjar m.a. í þeim tilgangi að jafna aðgang þeirra að opinberri þjónustu . Þessi aðgerð er nefnd „ skoska leiðin “ . Í ályktun 35 . Flokksþings Framsóknarmanna , 9. - 11. mars 2018 , segir að innanlandsflug sé ekki raunhæfur kostur fyrir almenning í landinu vegna hárra flugfargjalda . „ Framsóknarflokkurinn vill taka upp niðurgreiðslu á flugi innanlands fyrir íbúa á landsbyggðinni að skoskri fyrirmynd . “ Markmið skoskra stjórnvalda með greiðsluþátttöku er að styðja við íbúa afskekktari byggða en um leið atvinnuuppbyggingu og störf utan þéttbýlis . Greiðsluþátttaka stjórnvalda hófst árið 2006 og hefur verið framlengd reglulega , nú síðast um fjögur ár . Það er lítil samkeppni á flugleiðum til afskekktari svæða Skotlands , sætanýting er um 50% og eru flugfargjöld há í samanburði við það sem byðist til stærri og fjölfarnari áfangastaða sem geta staðið undir stærri flugvélum . Þetta kemur fram í frétt á vef stjórnarráðsins .